ये कहिनी बदलत मऊसम ऊपर लिखाय पारी के तऊन कड़ी के हिस्सा आज जऊन ह पर्यावरन रिपोर्टिंग के श्रेणी मं साल 2019 के रामनाथ गोयनका अवार्ड जीते हवय.
ये ह मंझा जून महिना के बखत आय अऊ हमर ओकर घर आय के थोकन बेर आगू 5,000 लीटर पानी के एक ठन टैंकर खरात बस्ती मं आय हवय. ज्ञानूभाऊ, ओकर घरवाली फुलाबाई, अऊ ओकर आठ कम एक कोरी लोगन के संयुक्त परिवार के सब्बो लोगन मन बरतन, मटकी, डब्बा अऊ ड्रम मन मं पानी भरे मं लगे हवंय. पानी के ये टैंकर हफ्ता भर बाद आय हवय, इहाँ पानी के भारी मारामारी हवय.
अऊ 80 बछर के हौसाबाई अलदर, गौडवाडी ले कुछेक दूरिहा मं बसे अलदर बस्ती मं, अपन परिवार के खेत मं बने दू ठन चूंवा ला सुरता करथें, बरसात के बखत दूनो चूंवा (करीबन 60 बछर पहिली) पानी ले भरे रहय. हरेक मं दू ठन मोठ (बइला मन ले खींचे रहट) होवत रहिस, अऊ चरों एके संग चलंय. दिन होय धन रात, मोर ससुर पानी निकारत रहय अऊ ज़रूरतमंद लोगन ला देवत रहय. अब त कऊनो मटका भरे घलो नई कहे सकय. सब्बो कुछु उल्टा होगे हवय.
महाराष्ट्र के सोलापुर जिला के संगोला तालुका अइसने कतको कहिनी ले भरे परे हवय, फेर ये ह मानदेस मं हवय, जऊन ह एक ठन 'वृष्टिछाया' इलाका आय (जिहां परवत से बरसात वाले हवा चलथे). ये इलाका मं सोलापुर जिला के संगोले (जऊन ला संगोला घलो कहे जाथे) अऊ मालशिरस तालुका; सांगली जिला के जत, आटपाडी, अऊ कवठेमहांकाल तालुका; अऊ सतारा जिला के माण अऊ खताव तालुका सामिल हवंय.
गौडवाडी के कतको दीगर सियान मन 1972 के दुकाल ला अपन गांव मं के एक के बाद एक बरसात अऊ सुक्खा ला महत्तम बखत के रूप मं सुरता करथें. तऊन बछर, सोलापुर जिला मं सिरिफ 321 मिलीमीटर पानी बरसे रहिस (भारत के मऊसम विभाग का आंकड़ा के हवाला ले इंडियावाटर पोर्टल दिखाथे) - जऊन ह 1901 के बाद सबले कम रहिस.
लंबा बखत तक ले दुकाल परे सेती, 2005 मं इहाँ के लोगन मन अलग माणदेश जिला के मांग करे सुरु कर दे रहिन, जऊन मं तीन जिला - सोलापुर, सांगली, अऊ सतारा - ले अलग कर के सब्बो दुकाल वाले ब्लॉक सामिल होंय. (फेर ये अभियान ह आखिर मं तब सिरा गे, जब येकर कुछु नेता मन इहाँ के सेती सिंचाई योजना जइसने मुद्दा डहर धियान देय लगिन).
फेर ये 1972 के दुकाल रहिस, जऊन ला गौडवाडी के कतको लोगन मन चिन्हारी जइसने सुरता करथें, सोलापुर के सरकारी वेबसाइट के आंकड़ा ले पता चलथे के जिला मं 2003 मं येकर ले घलो कम (278.7 मिमी) अऊ 2015 मं (251.18 मिमी) बरसात होय रहिस.
महाराष्ट्र के कृषि विभाग के रेनफॉल रिकॉर्डिंग एंड ऐनालिसिस पोर्टल के मुताबिक, 2018 मं, संगोला मं सिरिफ 241.6 मिमी पानी गिरे रहिस, जऊन ह 20 बछर मं सबले कम हवय; तऊन बखत सिरिफ 24 दिन पानी गिरे रहिस. विभाग के ये घलो कहना आय के ये ब्लॉक मं समान्य बरसात करीबन 537 मिमी होही.
येकरे सेती जियादा पानी के बखत ह कम धन नंदावत जावत दिखत हवय, फेर सुक्खा दिन, घाम अऊ पानी के कमी के महिना मन बढ़त जावत हवंय.
ये बछर जेठ मं, गौडवाड़ी के मवेसी सिविर मं गरमी 46 डिग्री तक ले हबर गे रहिस. हद ले जियादा गरमी सेती हवा अऊ माटी सूखे ला लगे हवय. न्यूयॉर्क टाइम्स के जलवायु अऊ ग्लोबल वार्मिंग ऊपर एक ठन इंटरैक्टिव पोर्टल के आंकड़ा ले पता चलथे के 1960 मं; जेन बखत तात्या 24 बछर के रहिस, तऊन बखत संगोला मं 144 दिन अइसने रहिस, जब गरमी 32 डिग्री सेल्सियस तक ले हबर जावत रहिस. आज ये आंकड़ा बढ़के 177 हो गे हवय, अऊ गर वो ह 100 बछर तक ले जिंयत रही, त साल 2036 तक ले ये ह 193 दिन तक ले हबर जाही.
मऊसम के ये बदलाव ला देखत येकर मुताबिक होय ला, कतको किसान मन अपन खेती के करे बखत ला घलो बदल दे हवंय. संगोला सेती खेती के खास तरीका के बारे मं इहां के किसान मन कहिथें के इहाँ सियारी के बखत मं मटकी (मूंग), हुलगे (करिया चना), बाजरा, अऊ तुअर (राहेर) के खेती होवत रहिस; अऊ उन्हारी के बखत मं गहूं, मटर, अऊ जुवार, जोंधरा अऊ जुवार के धुपकल्ला किसिम के खेती खास करके चारा फसल के रूप मं करे जाथे.
बरसात ढेरिया के आथे - जेठ के आखिर मं धन असाढ़ के सुरु मं, अऊ जल्दी चले जाथे. भादों मं अब मुस्किल ले बरसथे. येकरे सेती इहाँ के किसान हरुना संकर किसिम डहर जावत हवंय. येकर बोय ले लेके लुये तक मं 2.5 महिना के बखत लाग जाथे. नवनाथ माली कहिथे, "पांच महिना के लंबा बखत मं पाके, बाजरा, मटकी, जुवार अऊ राहेर के किसिम मन नंदावत जाय ला धरे हवंय, काबर माटी मं भरपूर नमी नई ये." वो ह , गौडवाडी के एक कोरी दीगर किसान मन के संग कोल्हापुर के एमिकस एग्रो समूह के सदस्य आंय, जऊन ह एसएमएस के जरिया ले, पइसा लेके मऊसम के अनुमान ला बताथे.
मानसून के पहिली अऊ मानसून के बाद बरसेइय्या पानी ह घलो फसल के तरीका ला बनेच जियादा असर करे हवय. संगोला मं मानसून के बाद के बरसात - अक्टूबर से दिसंबर तक - मं सफ्फा-सफ्फा कमी आय हवय. कृषि विभाग के आंकड़ा के मुताबिक, 2018 मं ये ब्लॉक मं मानसून के बाद सिरिफ 37.5 मिमी बरसात होय रहिस, फेर बीते दू दसक मं - साल 1998 ले 2018 के मंझा मं - इहाँ अऊसतन 93.11 मिमी बरसात होय रहिस.
फेर इहाँ खेती के तऊर-तरीका मं बदलाव के सबले बड़े कारन सायद कुसियार के भारी खेती आय. महाराष्ट्र सरकार के वित्त अऊ सांख्यिकीय निदेशालय के आंकड़ा बताथे के 2016-17 मं, सोलापुर जिला मं 1,00,505 हेक्टेयर जमीन मं 6,33,000 टन कुसियार के उपज होय रहिस. कुछेक समाचार रपट के मुताबिक, ये बछर जनवरी तक, सोलापुर अक्टूबर मं सुरु होय कुसियार पेराई बखत सबले आगू रहिस, तऊन बखत जिला के 7 कम दू कोरी पंजीकृत सक्कर मिल (सक्कर आयुक्त दफ्तर के आंकड़ा) मन एक करोड़ टन ले जियादा के कुसियार पेरे रहिन.
सोलापुर के पत्रकार अऊ जल संरक्षण कार्यकर्ता रजनीश जोशी कहिथें के सिरिफ एक टन कुसियार ला पेरे सेती करीबन 1,500 लीटर पानी के जरूरत परथे, येकर मतलब आय के कुसियार पेराई के बीते बछर मं - अक्टूबर 2018 ले जनवरी 2019 तक - अकेल्ला सोलापुर जिला मं कुसियार सेती 15 मिलियन क्यूबिक मीटर ले जियादा पानी बऊरे गे रहिस.
सिरिफ एक नगदी फसल सेती अतक जियादा पानी बऊरे ले, दीगर फसल सेती रहे पानी के स्तर पहिली ले कम बरसात अऊ अपासी के कमी ले जूझत ये इलाका मं अऊ घलो तरी मं चले जाथे. नवनाथ माली का अनुमान हवय के 1,361 हेक्टेयर मं बसे गांव, गौडवाडी (जनगणना 2011), जेकर अधिकतर जमीन मं खेती होवत हवय, सिरिफ 300 हेक्टेयर मंइच अपासी के सुविधा हवय - बाकि जम्मो जमीन अकास भरोसा हवंय. सरकारी आंकड़ा मन के मुताबिक, सोलापुर जिला मं 7,74,315 हेक्टेयर के कुल अपासी मं 2015 मं सिरिफ 39.49 फीसदी अपासी रहिस.
धरती के भीतरी के पानी तरी जावत हवय. भूजल सर्वेक्षण अऊ विकास एजेंसी के पानी के कमी के अंदेसा वाले रपट बताथे के 2018 मं, संगोला के सब्बो 102 गांव मन मं जमीन भीतरी के पानी एक मीटर ले घलो जियादा खाल्हे मं चले गीस. जोतीराम खंडागले कहिथें, "मंय बोर करवाय के कोसिस करेंव, फेर 750 फीट गहिर मं घलो पानी नई ये. जमीन पूरा पूरी सूखा गे हवय." ओकर करा करीबन चार एकड़ जमीन हवय अऊ वो ह गौडवाडी मं सलून घलो चलाथे. वो ह आगू कहिथे, "बीते कुछेक बछर ले सियारी अऊ उन्हारी, दूनो सीजन मं बढ़िया उपज के कऊनो गारंटी नई ये." माली के अनुमान हवय के सिरिफ गौडवाडी मं, 150 निजी बोर हवंय, जऊन मं कम से कम 130 सूखा गे हवंय - अऊ लोगन मं पानी सेती हजार फीट तक ले कोड़ावत हवंय.
भारी पइमाना मं कुसियार के खेती डहर झुकाव ह घलो किसान मन ला खाय के फसल ले दूरिहा कर दे हवय. कृषि विभाग के मुताबिक, 2018-19 के उन्हारी सीजन मं सोलापुर जिला मं सिरिफ 41 फीसदी जुवार अऊ 46 फीसदी जोंधरा के खेती होय रहिस. राज के 2018-19 के आर्थिक सर्वे मं कहे गे रहिस के जम्मो महाराष्ट्र मं जतका रकबा मं जुवार के खेती करे जावत रहिस, वो मेर ले अब 57 फीसदी कमतिया गे हवय अऊ जोंधरा मं 65 फीसदी के घटत आय हवय. अऊ दूनो फसल के उपज मं करीबन 70 फीसदी के घटती आय हवय.
दूनो फसल मइनखे के संगे संग मवेसी मन के चारा के महत्तम जरिया आय. पोपट गडदे के अनुमान हवय के चारा के कमी ह सरकार (अऊ दीगर) ला संगोला मं सुक्खा महिना मं मवेसी सिविर लगाय ला मजबूर करे हवय - साल 2019 मं अब तक 50,000 मवेसी संग 150 सिविर. वो ह दुग्ध सहकारी समिति के निदेशक अऊ गौडवाडी मं मवेसी सिविर सुरु करेइय्या मइनखे आंय. अऊ ये सिविर मं मवेसी काय खाथें? उही कुसियार जऊन (एक अनुमान मुताबिक) हेक्टेयर पाछू 29.7 मिलियन लीटर पानी पी लेथे.
त अइसने करके, सांगोला मं एक-दूसर ले जुरे कतको बदलाव चलत हवंय, जऊन ह प्रकृति के हिस्सा आंय, फेर येकर ले घलो बड़े बात ये आय के ये ह मनखे डहर ले होय हवय. ये मं सामिल हवय कम होवत बरसात, बरसात के कमतियात दिन, बढ़त गरमी, भारी गरमी के जियादा दिन, मानसून के पहिली अऊ बाद मं बरसात के एक दम ले गायब हो जाय, अऊ माटी मं ओद्दा के कमी. संग मं फसल के तरीका मं बदलाव - हरुना वाले जियादा किसम अऊ येकर कारन फसल के रकबा मं कमी, देसी किसम मं कमी, जुवार जइसने खाय वाले अनाज अऊ कुसियार जइसने नगदी फसल के खेती के संग ख़राब अपासी, कमतियात जमीन भीतरी के पानी - अऊ घलो बनेच अकन.
अपन बखत अऊ महत्तम जानकारी देय सेती लेखिका ह शहाजी गडहिरे अऊ दत्ता गुलीग के अभार जतावत हवय.
